CELEX: 32010R0024
Language: bg
Date: 2010-01-13 00:00:00
Title: Регламент (ЕС) № 24/2010 на Комисията от 13 януари 2010 година за вписване на название в Регистъра на защитените наименования за произход и защитените географски указания — Jihočeská Niva (ЗГУ)

14.1.2010   
            
            
               BG
            
            
               Официален вестник на Европейския съюз
            
            
               L 9/1
            
         РЕГЛАМЕНТ (ЕС) № 24/2010 НА КОМИСИЯТА
   от 13 януари 2010 година
   за вписване на название в Регистъра на защитените наименования за произход и защитените географски указания — Jihočeská Niva (ЗГУ)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 5, трета и четвърта алинея от него,
   като има предвид, че:
   
               (1)
            
            
               Съгласно член 6, параграф 2 и в съответствие с член 17, параграф 2 от Регламент (ЕО) № 510/2006 заявката за регистрация на названието „Jihočeská Niva“, подадена от Чешката република, бе публикувана в Официален вестник на Европейския съюз
                   (2).
            
         
               (2)
            
            
               Словакия изрази възражение относно регистрацията съгласно член 7, параграф 1 от Регламент (ЕО) № 510/2006. Това възражение бе счетено за допустимо въз основа на член 7, параграф 3, първа алинея, букви б) и в) от същия регламент.
            
         
               (3)
            
            
               Във възражението си Словакия посочи, че регистрирането на въпросното название ще противоречи на член 3, параграф 4 от Регламент (ЕО) № 510/2006 и ще застраши съществуването на търговски марки, регистрирани на територията на Словакия.
            
         
               (4)
            
            
               С писмо от 24 юни 2008 г. Комисията покани заинтересованите държави-членки да постигнат взаимно съгласие в съответствие с техните вътрешни процедури.
            
         
               (5)
            
            
               Като се има предвид, че Словакия и Чешката република не постигнаха съгласие в рамките на предвидения срок, Комисията трябва да приеме решение в съответствие с процедурата, предвидена в член 15, параграф 2 от Регламент (ЕО) № 510/2006.
            
         
               (6)
            
            
               Предвид предоставената от Словакия информация Комисията не може да заключи, че регистрирането на названието „Jihočeská Niva“ ще противоречи на член 3, параграф 4 от Регламент (ЕО) № 510/2006 Въпреки че страната, направила възражението, е посочила някакво доказателство, че названието „Jihočeská Niva“ може да се свърже с названието „Niva“, не е представено доказателство за отличителния характер на търговската марка, придобит чрез нейната репутация, известност и продължителността на нейното използване. Следователно въз основа на предоставената информация не беше посочено, че регистрирането на „Jihočeská Niva“ може да заблуди потребителите по отношение на действителната идентичност на продукта.
            
         
               (7)
            
            
               Не са представени доказателства, които да позволят на Комисията да заключи, че предвид справедливата и традиционна употреба и действителната възможност от объркване регистрирането на наименованието „Jihočeská Niva“ като защитено географско указание ще противоречи на разпоредбите на член 7. Според доказателствата, представени на Комисията, терминът „Niva“ се използва по-общо за вид сирене в Чешката и Словашката република от десетки години насам. Освен това регистрирането на гореспоменатото наименование като защитено географско указание няма да предизвика анулиране или обезсилване на търговските марки, тъй като те се прилагат от преди датата на подаване на заявката за регистрация до Комисията, нито да попречи на непрекъснатото им използване. В допълнение според информацията, предоставена на Комисията, изключителното право на собственика на гореспоменатите търговски марки не му дава право да забранява на трета страна да използва, за търговски цели и в съответствие с почтената практика в областта на производството или търговията, указание относно географски произход съгласно член 6 от Директива 2008/95/ЕО на Европейския парламент и на Съвета от 22 октомври 2008 г. за сближаване на законодателствата на държавите-членки относно марките (3).
            
         
               (8)
            
            
               Предвид гореспоменатото наименованието следва да бъде вписано в Регистъра на защитените наименования за произход и защитените географски указания.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет за защитените географски указания и наименования за произход,
            
         ПРИЕ НАСТОЯЩИЯ РЕГЛАМЕНТ:
   Член 1
   Наименованието, посочено в приложението към настоящия регламент, се включва в регистъра.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 13 януари 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 93, 31.3.2006 г., стр. 12.
   
      (2)  ОВ С 278, 21.11.2007 г., стр. 13.
   
      (3)  ОВ L 299, 8.11.2008 г., стр. 25.
   
      ПРИЛОЖЕНИЕ
      Земеделски продукти, предназначени за консумация от човека, посочени в приложение I към Договора:
      
         Клас 1.3.   Сирена
      
      ЧЕШКА РЕПУБЛИКА
      Jihočeská Niva (ЗГУ)